Senat odbacio predlog Predstavničkog doma
Ako se republikanci i demokrate ne dogovore oko novog budžeta, u ponoć veliki deo američke federalne vlade prestaće da radi
Američki Senat odbacio je predlog Predstavničkog doma za budžet koji bi obuhvatio odlaganje primene Obaminog zakona o zdravstvenoj zaštiti, čime je prestanak rada vlade postao gotovo siguran. Rezultatom od 54 prema 46 glasova Senat je iz predloga zakona o budžetu isključio odlaganje primene takozvanog Obamakera i poslao ga natrag Predstavničkom dmu. Ako to telo ne usvoji izmenjeni predlog do ponoći, američka vlada će početi da zatvara sve osim najneophodnijih službi. Uoči glasanja u Senatu predsednik Obama je rekao da se nije pomirio sa zatvaranjem vlade, da će razgovarati sa vodećim članovima Kongresa i da bi svi trebalo da pregovaraju u duhu dobre volje: Demokrate kažu da zakon o zdravstvenom osiguranju, poznat kao Obamaker, omogućava siromašnijim građanima da kupuju zdravstveno osiguranje po nižim, subvencionisanim cenama, i da to sprečava da propadnu finansijski u slučaju teže bolesti. Republikanci kažu da je taj program konfuzan i da nameće štetu privredi primoravajući mala preduzeća da plaćaju veće poreze kako bi njihovi zaposleni imali osiguranje. Da bi neki zakonski predlog bio usvojen u Kongresu moraju da ga odobre i Senat i Predstavnički dom. Ako se dva doma Kongresa ne dogovore do večeras u ponoć, sve osim najneophodnijih vladinih službi prestaće da rade. Nacionalni parkovi i muzeji biće zatvoreni, biće obustavljeno izdavanje pasoša, a prestaće da rade i službe za pomoć građanima u vezi sa plaćanjem poreza. Više od milion državnih službenika biće poslato na prinudni odmor koji im možda neće biti plaćen.